13 beseer toe bus aan die brand slaanDie bus wat op die M19 voor die N2-wisselaar in Durban aan die brand geslaan het (9 Julie 2016) (Foto: Rescue Care) Minstens 13 persone is beseer toe ŉ bus Saterdag op die M19 voor die N2-wisselaar aan die brand geslaan het. “Paramedici is omstreeks 10:30 na die toneel ontbied toe die Durban Transport-bus aan die brand geslaan het,” het Ceron Lennox, woordvoerder van Rescue Care, gesê. “Die bus was in vlamme gehul toe paramedici by die toneel opgedaag het.” Volgens Lennox is die 13 persone in die bus vervoer toe die brand uitgebreek het. “Hulle het geringe tot matige beserings opgedoen en is na verskeie hospitale geneem vir verdere behandeling.” Alle insittendes kon ontsnap voor die bus in sy geheel in vlamme gehul is. “Dit is nog nie duidelik hoe die brand ontstaan het nie. Die polisie en brandbestryders van Durban was op die toneel en stel verder ondersoek in.”